Woorde met woede, beledigings en ŉ klomp haat‘n Skermskoot van Nair se gewraakte video. Deur Paul Maritz Dit is amper nie eens meer vreemd om ŉ nuusopskrif te sien wat lui dat een of ander Suid-Afrikaner een of ander medelandsburger die berugte K-woord toegesnou het nie. Kessie Nair, ŉ besigheidsman van Durban, is hierdie week in die nuus, nadat hy die president van sy eie land, mnr. Cyril Ramaphosa, dié belediging via ŉ video toegesnou het. Dit is sekerlik nie nodig om te stel hoe Suid-Afrikaners dadelik gereageer het nie – woede, beledigings, en ŉ klomp haat wat ons land nie nou nodig het nie. En dit is sekerlik te verstane – hierdie woord dra ŉ magdom negatiewe potensiële energie, en die gebruik daarvan, onder enige omstandighede, is volgens hierdie lekekommentator dom, simpel, en uiters kortsigtig. Ten eerste: Rassisme. As Christen besef ŉ mens dat jy geen mens se saligheid kan oordeel nie. Dit beteken dat ŉ mens met álle mense moet omgaan asof jy ŉ ewigheid saam met hulle sal spandeer – ŉ wysheid wat C.S. Lewis in sy tydlose boek Mere Christianity met ons deel. Dit sou, keer op keer, en sonder uitsondering, beteken dat afbrekende terme op grond van ras, verkeerd is, en altyd sou wees. Om iemand op hul karakter te takseer, of vir hul foute oor die kole te haal, is goed, nodig, en reg in ŉ gesonde demokrasie. Om iemand af te breek op grond van genetika is lank reeds nie meer ŉ aanvaarde manier van dink nie, maar selfs meer eenvoudig is dit, dit is kortsigtig, en verdeel hierdie land herhaaldelik. Meneer Nair se opmerkings volg kort op die hakke van ŉ soortgelyke skandaal wat Adam Katzavelos etlike weke terug oor homself gebring het. In sy geval het dit tot die sluiting van sy familie se besigheid gelei, asook verskeie ander nadelige effekte gehad. As Suid-Afrikaners is ons, of ons daarvan hou of nie, bestem om met mense saam te leef wat anders lyk, klink, en leef as ons. Ons vryheid van spraak om foute en oortredings uit te wys, behoort soewerein te wees en, alhoewel vryheid van spraak sekerlik elkeen se reg is, behoort ons so gou moontlik op te hou om onsself in die voet te skiet deur mense op grond van ras af te breek of te veroordeel. Sekerlik die mees ironiese van al hierdie punte, is dat daar uiters baie geldige punte is waarom mnr. Nair vir president Ramaphosa kon kritiseer: die feit dat mnr. Jacob Zuma steeds net maak soos hy lus is, op ons onkoste, die feit dat brandstofpryse duidelik die boodskap oor wettige dagga gekry het, en net hoër en hoër styg, die feit dat mnr. Ramaphosa geen logika aan Panyaza Lesufi se haat vir Afrikaans in Gautengse skole verleen nie… Hierdie is geldige punte om iemand oor aan te vat. Die kleur van hul vel, is ongelukkig nie.